*„Службени гласник РС“, број 86/2013*

На основу члана 14. став 4. Закона о тајности података ("Службени гласник РС", број 104/09) и члана 42. став 1. Закона о Влади ("Службени гласник РС", бр. 55/05, 71/05 - исправка, 101/07, 65/08, 68/12 - УС и 72/12),

Влада доноси

**УРЕДБУ**

**о ближим критеријумима за одређивање степена тајности "ПОВЕРЉИВО" и "ИНТЕРНО" у Канцеларији Савета за националну безбедност и заштиту тајних података**

**Члан 1.**

Овом уредбом прописују се ближи критеријуми за одређивање тајних података степена тајности "ПОВЕРЉИВО" и "ИНТЕРНО" у Канцеларији Савета за националну безбедност и заштиту тајних података (у даљем тексту: Канцеларија Савета).

**Члан 2.**

Тајни податак из члана 1. ове уредбе одређује се и означава степеном тајности "ПОВЕРЉИВО" или степеном тајности "ИНТЕРНО" у зависности од процене настанка могуће штете по интересе Републике Србије односно ради спречавања настанка штете за рад, односно обављање задатака Канцеларије Савета.

**Члан 3.**

Тајни податак из члана 1. ове уредбе може се одредити и означити степеном тајности "ПОВЕРЉИВО" ако би његовим откривањем неовлашћеном лицу, његовом злоупотребом или уништавањем настала штета по интересе Републике Србије, која за последицу може имати:

1) угрожавање територијалног интегритета и суверености Републике Србије;

2) угрожавање уставног поретка и демократских принципа Републике Србије;

3) губитак људских живота или претњу по живот или здравље људи или имовину;

4) штету по економске интересе Републике Србије;

5) угрожавање националне и јавне безбедности, одбране или активности безбедносних и обавештајних служби;

6) угрожавање интереса кривичног гоњења, сузбијања кривичних дела и функционисања правосуђа;

7) угрожавање оперативних и функционалних способности Војске Србије и других снага одбране Републике Србије;

8) угрожавање међународног положаја Републике Србије и сарадње са другим државама, међународним организацијама и другим међународним субјектима;

***Члан 4.***

Тајни податак из члана 1. ове уредбе може се одредити и означити степеном тајности "ИНТЕРНО" ако би његовим откривањем неовлашћеном лицу, његовом злоупотребом или уништавањем настала штета по рад, односно обављање задатака и послова органа, који за последицу може имати:

1) смањење оперативних и функционалних способности Канцеларије Савета;

2) угрожавање сарадње Канцеларије Савета са органима других држава, међународних организација и другим међународним субјектима;

3) нарушавање поверења грађана у законитост и стручност рада Канцеларије Савета.

***Члан 5.***

Овлашћено лице Канцеларије Савета, у складу са законом који уређује тајност података, а на основу критеријума из чл. 3. и 4. ове уредбе, доноси одлуку о одређивању степена тајности податка у Канцеларији Савета, уз претходну процену могуће штете по интерес Републике Србије, односно могуће штете по рад и обављање задатака и послова Канцеларије Савета.

Одлука из става 1. овог члана се преиспитује у складу са периодичном проценом тајности.

***Члан 6.***

Ова уредба ступа на снагу осмог дана од дана објављивања у "Службеном гласнику Републике Србије".

05 број 110-8118/2013

У Београду, 30. септембра 2013. године

Влада

Председник,

Ивица Дачић, с.р.